SKRIFTLIG FORESPØRGSEL P-1763/00

af Adriana Poli Bortone (UEN) til Kommissionen

(29. maj 2000)

Om: Krise på olivenoliemarkedet: forslag om ændring af forordning nr. 2568/91 og oprettelse af en fælles database

Svaret på min forespørgsel af 25.1.2000 rummer en udtalelse om, at mængden af importeret olivenolie ikke er så stor, at den skaber forstyrrelser på EU's marked. Der ses imidlertid fuldstændig bort fra den egentlige årsag til problemet, nemlig de begrænsninger, der er indeholdt i Kommissionen forordning nr. 2568/91 af 11. juli 1991, som ikke giver mulighed for gennem en analyse at fastslå, om der er blandet hasselnøddeolie i olivenolie, der indføres i Italien, når forholdet mellem de to olietyper i øvrigt er beregnet i overensstemmelse med reglerne.

Endnu større forbløffelse vækker udtalelsen om, at tilsætningen af olivenolie af forskellig oprindelse ikke er forbudt, men tvært imod er nødvendig i olie fra visse områder, hvis man vil give forbrugerne den oliekvalitet, som de forlanger. Samtidig med, at det er den europæiske lovgivende myndigheds opgave at sikre, at fødevarerne opfylder visse krav med hensyn til mærkning og sundhed Rådets direktiv 89/395/EØF(1) og 89/396/EØF(2) af 14.6.1989 og forordning nr. 2815/98(3) er det mindst lige så vigtigt at oplyse forbrugerne korrekt om produkter, de overvejer at købe, og så i øvrigt lade det være op til forbrugerne selv at vælge, hvilken type olie de vil købe (f.eks. en olie med beskyttet oprindelsesbetegnelse, beskyttet geografisk betegnelse eller kontrolleret oprindelsesbetegnelse, en almindelig jomfruolie, majsolie, andre frø-olier osv.).

Ved i Italien at anerkende 20 olier med beskyttet oprindelsesbetegnelse og 1 olie med beskyttet geografisk betegnelse har EU da også knæsat et princip, hvorefter indkredsningen af et geografisk oprindelsesområde for olivenolie absolut ikke skal betragtes som en grænse, der kan overskrides med tilsætninger, men tværtimod bør opfattes som en privilegeret mulighed. Hertil kommer, at det i dag er muligt videnskabeligt at fastslå et olieprodukts oprindelse og egenskaber gennem en gaskromatografisk analyse af methylestere og ikke-forsæbelige bestanddele og en kombineret pyrolyse-massespektrometri-analyse.

På baggrund af ovenstående anmodes Kommissionen om at tilkendegive sin holdning til ændringen af Kommissionens forordning nr. 2568/91 af 11. juli 1991 eller til vedtagelsen af en ny forordning og til oprettelsen af en fælles database for olivenolie, der er det eneste analyseredskab, der vil kunne fastslå et olieprodukts geografiske oprindelse med videnskabelig sikkerhed.

(1) EFT L 186 af 30.6.1989, s. 17.

(2) EFT L 186 af 30.6.1989, s. 21.

(3) EFT L 349 af 24.12.1998, s. 56.

Svar afgivet på Kommissionens vegne af Franz Fischler

(26. juni 2000)

Ifølge udtalelser fra kemieksperter findes der for øjeblikket ikke nogen analysemetode til påvisning af nøddeolie i olivenolie. Kommissionen fremmer forskningen i dette emne, og det ser ud til, at en løsning, der måske delvis kan løse problemet, er på vej. Så snart der foreligger en pålidelig metode, vedtager Kommissionen de relevante ændringer af Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder(1).

Hvad angår bestemmelsen af oliens geografiske oprindelse på grundlag af en databank, er der her tale om statistiske metoder, der indebærer unøjagtigheder, som kan medføre fejl i klassificeringen af olier. Kommissionen følger dog med stor interesse forskningen i forbedringen af disse metoder.

(1) EFT L 248 af 5.9.1991.